SET ปิดเช้าบวกกว่า 6 จุด รับอานิสงส์ กนง.ไม่ขึ้นดอกเบี้ยนโยบาย
SET ปิดเช้าบวกกว่า 6 จุด รับอานิสงส์ กนง.ไม่ขึ้นดอกเบี้ยนโยบาย โดยดัชนีปิดเช้านี้ระดับ 1,724.74 จุด เพิ่มขึ้น 6.35 จุด หรือ 0.37% มูลค่าการซื้อขาย 2.7 หมื่นลบ.
18 ก.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (18 ก.ย.) ระดับ 1,724.74 จุด เพิ่มขึ้น 6.35 จุด หรือ 0.37% มูลค่าการซื้อขาย 2.7 หมื่นลบ.
ด้าน น.ส.วิลาสินี บุญมาสูงทรง ผู้อำนวยการฝ่ายวิจัย บริษัทหลักทรัพย์ โกลเบล็ก จำกัด หรือ GBS กล่าวว่า ตลาดหุ้นในสัปดาห์นี้ได้รับปัจจัยบวกจากคาดว่าที่ประชุมคณะกรรมการกำหนดนโยบายการเงิน (กนง.) จะมีมติคงอัตราดอกเบี้ยนโยบายเพื่อสนับสนุนการฟื้นตัวของเศรษฐกิจ ขณะที่แรงกดดันจากภาวะเงินเฟ้ออยู่ในระดับต่ำ และน่าจะมีการทบทวนปรับเพิ่มคาดการณ์ GDP ปี 61 เพิ่มขึ้น
ขณะเดียวกัน การเลือกตั้งมีความชัดเจนมากขึ้นเป็นลำดับ คาดว่าเร็ว ๆ นี้จะเห็นการปลดล็อคพรรคการเมืองให้สามารถทำกิจกรรมได้เพื่อเตรียมความพร้อมสำหรับการเลือกตั้งในปีหน้า และราคาน้ำมันดีดตัวขึ้นจากการคาดการณ์ว่ามาตรการคว่ำบาตรของสหรัฐฯต่ออิหร่านจะส่งผลให้ภาวะอุปทานน้ำมันในตลาดโลกตึงตัว เป็นผลดีกับหุ้นกลุ่มพลังงาน
อย่างไรก็ตาม ตลาดหุ้นไทยยังคงมีปัจจัยกดดันจากสถานการณ์การค้าสหรัฐฯและจีนยังไม่คลี่คลาย หลังสหรัฐฯเดินหน้าตามแผนเรียกเก็บภาษีนำเข้าจากจีนล็อตใหม่ที่วงเงิน 2 แสนล้านดอลลาร์ในวันจันทร์ ซึ่งทำให้รัฐบาลจีนอาจปฏิเสธเข้าร่วมในการเจรจาการค้ารอบใหม่ และ Fund flow ไหลออกจากตลาดหุ้นประเทศเกิดใหม่
ทั้งนี้ ยังคงมีปัจจัยที่น่าจับตา ได้แก่ วันที่ 19 ก.ย. ประชุมคณะกรรมการนโยบายการเงิน (กนง.), ธนาคารกลางญี่ปุ่น(BOJ) ประชุมนโยบายการเงินและแถลงมติอัตราดอกเบี้ย, อียู เปิดเผย ดุลบัญชีเดินสะพัดเดือนก.ค. และความเชื่อมั่นผู้บริโภคเบื้องต้นเดือนก.ย., อังกฤษ เปิดเผย อัตราเงินเฟ้อและยอดค้าปลีกเดือนส.ค., สหรัฐฯ เปิดเผย ตัวเลขการเริ่มสร้างบ้านและการอนุญาตก่อสร้างเดือนส.ค., สหรัฐฯ เปิดเผย จำนวนผู้ขอรับสวัสดิการว่างงานรายสัปดาห์ ดัชนีการผลิตเดือนก.ย. และยอดขายบ้านมือสองเดือนส.ค., ดุลบัญชีเดินสะพัดไตรมาส 2/2561 และสต็อกน้ำมันรายสัปดาห์ วันที่ 20 ก.ย., และในวันที่ 25 – 26 ก.ย. กำหนดประชุมธนาคารกลางสหรัฐฯ
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTTEP มูลค่าการซื้อขาย 1,255,494.95 ล้านบาท ปิดที่ 149 บาท ลดลง 3.00 บาท
EA มูลค่าการซื้อขาย 1,223,230.70 ล้านบาท ปิดที่ 47.25 บาท เพิ่มขึ้น 0.50 บาท
PTT มูลค่าการซื้อขาย 1,094,146.85 ล้านบาท ปิดที่ 51.50 บาท เพิ่มขึ้น 0.50 บาท
CPALL มูลค่าการซื้อขาย 1,080,368.30 ล้านบาท ปิดที่ 67 บาท ลดลง 1.00 บาท
KBANK มูลค่าการซื้อขาย 845,949.10 ล้านบาท ปิดที่ 211 บาท ลดลง 1.00 บาท
 